《苦寒行》
清代·倪承茂

燕山九月即飞雪，玄冬寒气更栗烈。河西冰胶午不开，山头冻雀眼流血。

荒城日暮少人行，茅檐几处炊烟绝。云黯风饕日色黄，槎丫老树重阴结。

朱门贵客孤白裘，拥炉酌酒罗珍羞。谁怜路有冻死骨，旬日委弃无人收。

况闻淮南罹水患，十家八九趋他县。穷途无食给饔飧，那有兼衣御霜霰。

昔年杜老忧民艰，愿得广厦千万间。而今寒士流离转沟渎，虽有万间知不足。

作者简介：江苏吴县人，字稼咸，号頔塘。监生。乾隆元年举鸿博，与试未用。三年中举人。有《頔塘诗稿》。